
Naslov: Zbrali 1425 podpisov volivcev za referendum

Tekst za voditelja:

T- Krško /

Krški župan Franc Bogovič je danes iz rok predstavnikov krajanov štirih krajevnih skupnosti, ki mejijo na krško nuklearko in članov Lokalnega partnerstva prejel pisno pobudo za razpis svetovalnega referenduma za odlagališče NSRAO. Ti so ob tem zbrali tudi 1425 podpisov volivcev, kar je več kot 10% volilnih upravičencev v krajevni skupnosti Dolenja vas, Leskovec pri Krškem, Krško polje in KS mesta Krško. Pobudniki predlagajo, da se referendumsko vprašanje glasi: »Ali soglašate z lokacijo in izgradnjo odlagališča NSRAO v Vrbini v občini Krško, v skladu s predlogom uredbe o državnem prostorskem načrtu za odlagališče nizko in srednje radioaktivnih odpadkov?«. Ti so se za ta korak odločili, ker menijo, da s krajani ni bilo doseženega soglasja – družbene sprejemljivosti o umestitvi tega objekta v prostor. Kot je znano v krški občini poteka postopek sprejemanja Državnega prostorskega načrta za odlagališče, na katerega bi morala občina dati svoje dokončno mnenje do konca meseca. Podoben predlog je na zadnji izredni seji podala tudi svetniška skupina LDS, vendar v občinskem svetu ni dobil zadostne podpore. Zato je župan danes takoj sklical predstavnike svetniških skupin, da se odločijo o podani pobudi in nadaljnjih postopkih.

